เช่าซื้อบุกงบไทยเข้มแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เคทีบีลีสซิ่งปักธงหนุนเต็มที่ ปล่อยเงินกู้สั่งซื้อเครื่องจักร
โพสต์ทูเดย์ — เคทีบี ลีสซิ่ง สบช่องจับกลุ่มรับเหมางบไทยเข้มแข็ง ตั้งเป้าโตเพิ่ม 15%
นายภิญญาวัฒน์ จันทรกานตานนท์ กรรมการผู้จัดการ บริษัท เคทีบี ลีสซิ่ง เปิดเผยว่า ในปีนี้บริษัทจะมุ่งจับกลุ่มลูกค้าองค์กรในต่างจังหวัดมากขึ้น เน้นไปยังผู้ประกอบการที่มีศักยภาพในภาคธุรกิจขนาดกลางและขนาดเล็ก หรือเอสเอ็มอี และภาคธุรกิจขนส่ง โดยเฉพาะภาคธุรกิจรับเหมาก่อสร้างที่ได้งานจากโครงการไทยเข้มแข็งของรัฐบาล แต่อาจขาดแคลนเรื่องทุนในการจัดซื้อเครื่องจักรอุปกรณ์ในการทำงาน 
“งบประมาณไทยเข้มแข็งได้เริ่มออกมาอย่างต่อเนื่องแล้ว และยังมีอีกหลายปี ทำให้บริษัทเห็นช่องว่างตรงนี้ที่จะเข้าไปรองรับส่วนที่ขาดให้กับลูกค้าได้ เพียงแต่ว่าลูกค้าต้องมีประวัติด้านการเงินกับธนาคารกรุงไทยด้วย เพื่อลดความเสี่ยงที่เกิดขึ้น ซึ่งบริษัทสามารถปล่อยสินเชื่อได้สูงถึงรายละ 1,000 ล้านบาท” นายภิญญาวัฒน์ กล่าว
ทั้งนี้ บริษัทตั้งเป้าเติบโตในปีนี้ให้ได้ 15% ปล่อยสินเชื่อใหม่ได้ 8,000 ล้านบาท และมีหนี้สินคงค้าง 1.5 หมื่นล้านบาท มีกำไร 250 ล้านบาท และมีหนี้ที่ไม่ก่อให้เกิดรายได้ หรือเอ็นพีแอล ไม่เกิน 2% มีฐานลูกค้าเพิ่มเป็น 2.5 แสนราย ขณะปีที่ผ่านมาบริษัทมีกำไร 213 ล้านบาท สูงกว่าเป้าที่ตั้งไว้อยู่ที่ 156 ล้านบาท มีหนี้สินคงค้าง 1.3 หมื่นล้านบาท มีหนี้เอ็นพีแอล 2.1% และฐานลูกค้า 1.5 แสนราย ปัจจุบันงบไทยเข้มแข็งจำนวน 3.5 แสนล้านบาทนั้น มีการเบิกจ่ายไปแล้วกว่า 8.85 หมื่นล้านบาท 
ในปัจจุบันมีลูกค้ารายย่อยที่ใช้บริการเช่าซื้อสินค้าอุปโภคและรถยนต์ 50% และลูกค้าองค์กร 50% ซึ่งในปีนี้บริษัทยังมีแผนขยายตลาดเช่าใช้รถยนต์มากขึ้น โดยตั้งเป้าเติบโต 25% หรือประมาณ 2,000 คัน นอกจากนี้ยังมีแผนขยายฐานลูกค้าที่เป็นพนักงานบริษัทเอกชนมากขึ้น ล่าสุดได้ร่วมกับบริษัท ปตท. สำรวจและผลิตปิโตรเลียม (ปตท.สผ.) บริษัท ปตท.สผ.สยาม และบริษัท พีทีทีอีพี เซอร์วิสเซส ในโครงการสนับสนุนสินเชื่อเช่าซื้อรถยนต์ด้วยเงื่อนไขพิเศษให้กับพนักงานทั้งสามบริษัท ซึ่งถือเป็นจุดเริ่มต้นในการเข้าไปเจาะกลุ่มบริษัทอื่น โดยเฉพาะกลุ่มบริษัทในเครือบริษัท ปตท.
นายภิญญาวัฒน์ กล่าวว่า ลูกค้าที่มาจากกลุ่ม ปตท. หรือบริษัทที่มีขนาดใหญ่จะมีความเสี่ยงต่ำ มีความมั่นคงทางการเงินสูง โอกาสที่ลูกค้าจะเป็นหนี้เอ็นพีแอลจึงต่ำมาก ที่สำคัญการให้ความสำคัญกับกลุ่มเอกชนรายใหญ่ ทำให้ต้นทุนการดำเนินงานของบริษัทลดลงประมาณ 50% โดยเฉพาะเรื่องการตั้งสำรอง ดังนั้นลูกค้ากลุ่มนี้จึงได้รับผลตอบแทนกลับมาเป็นอัตราดอกเบี้ยที่ต่ำด้วย เช่น ไม่ต้องมีเงินดาวน์ มีระยะเวลาผ่อนชำระสูงถึง 84 เดือน ดอกเบี้ยเริ่มต้น 2.15%
สำหรับลูกค้ารายย่อยทั่วไปนั้นประมาณ 100% ก็ยังผ่านมาทางสาขาธนาคารกรุงไทยทั้งหมด ซึ่งในช่วง 23 ปีที่ผ่านมาถือว่าบริษัทประสบความสำเร็จในการทำตลาดและประชาสัมพันธ์ผ่านธนาคารกรุงไทย โดยเฉพาะการจัดกิจกรรมส่งเสริมการขายไปตามสาขาทั่วประเทศ